It-tibdil fil-klima, l-immigrazzjoni, l-Afganistan u l-pandemija. Dawn kienu t-temi ewlenin li sawru d-diskors tal-Prim Ministru Robert Abela waqt li kien qed jindirizza s-Summit tal-EUMED9 fil-Kapitali Griega, Ateni. L-EUMED9 ilaqqa' flimkien il-pajjiżi tal-Mediterran li jinsabu fl-Unjoni Ewropea sabiex jiddiskutu affarijiet reġjonali. Hawn il-Prim Ministru tkellem dwar it-tibdil fil-klima hekk kif sostna li l-Mediterran huwa 'climate change hotspot.' Dwar dan il-Prim Ministru Robert Abela qal li l-Unjoni Ewropea trid tkompli tmexxi bl-eżempju f'din il-ġlieda anke fil-laqgħa li jmiss tal-COP26 li se ssir fi Glasgow. Dwar is-sigurtà fil-Mediterran aċċenna għar-rispett lejn id-drittijiet tas-sovranità u l-liġijiet internazzjonali. Sostna wkoll l-importanza tal-koperazzjoni mat-Turkija fid-dawl tas-sitwazzjoni li qed tiżviluppa fl-Afganistan. Il-Prim Ministru aċċenna wkoll għall-kriżi tal-immigrazzjoni u rrimarka l-ħidma ta' Malta anke flimkien mal-Libja li qed twassal għal riżultat mill-aqwa f'dan ir-rigward. Dr Abela temm id-diskors tiegħu jitkellem dwar il-pandemija tal-Covid-19. Tenna kif id-direzzjoni li ħadet l-Unjoni Ewropea biex tiġġieled din il-pandemija kienet strumentali. Hawnekk tkellem fost l-oħrajn dwar il-pjan ta' rkupru ta' Next Genereation EU hekk kif iddeskrivih bħala ftehim storiku li huwa indikattiv għas-solidarjetà Ewropea. Dr Abela fakkar kif il-pjan ta' rkupru Malti li propju ġie ffirmat jumejn ilu mill-President tal-Kummissjoni Ewropea Ursula von der Leyen jagħti prominenza t-trasformazzjoni ħadra u diġitali ekonomika.